«Հայկական Ֆեդոտովա, Բեռնար, Դուզե» որակված Սիրանույշն ինքն է տալիս արտիստական իր նկարագրի ստույգ բնորոշումը. « Ես տեսել եմ ռուս հայտնի դերասանուհի Երմոլովային, Ֆեդոտովային և, որ գլխավորն է, Վերա Կոմիսարժևսկայային։ Իմ խաղը բնույթով մոտ էր Սառա Բեռնարի դպրոցին 14 – 15 տարեկանում, Պոլսում, Վարդովյանի խմբում։ Սակայն, երբ եկա Կովկաս, շրջեցի Մոսկվա, Օդեսա, Ռոստով, աշխատեցի մոտենալ իրական դպրոցին, ոչ իրապաշտական, նատուրալիստական, որն, իմ կարծիքով, չափազանց գռեհիկ է, և ես այն չսիրեցի»։